Video: Skool skors drie leerders ná voorval‘n Skermskoot uit die video. ŉ Video van ŉ skoolmeisie wat in ŉ klaskamer deur ŉ ander meisie gestamp en geslaan word, het sedert verlede week soos ŉ veldbrand op sosiale media versprei. Die voorval het op 11 Mei by die Hoërskool Stoffberg in Brakpan plaasgevind, maar die video is eers verlede week op sosiale media versprei. Op die video kan gesien word hoe een leerder na ŉ ander wat by haar tafel sit stap, haar iets toesnou en haar dan vier keer of wat hard teen die kop en met die tafel stamp. Die meisie wat gestamp is, bars daarna in trane uit. Koos Boshoff, die skoolhoof, het aan Maroela Media gesê die betrokke leerders is in gr. 8 by die skool. Die meisie wat die stampwerk doen, die meisie wat gestamp is sowel as die meisie wat die beeldmateriaal geneem het, is tydelik geskors hangende ŉ besluit van die tugkomitee van die beheerliggaam. Boshoff sê dat die voorval aan die begin van ŉ periode plaasgevind het en dat die meisies mekaar geruime tyd al “nie kan verdra nie” “Die een wat gestamp is op die video het na bewering die ander een aan die begin van die periode met haar skouer gestamp en haar glo iets persoonlik beledigend toegesnou. Hulle het toe net gaan sit toe die ander meisie opstaan en die voorval het plaasgevind,” het Boshoff gesê. Volgens hom wil almal weet waarom die meisie wat gestamp is ook geskors is. Daar skuil volgens hom meer agter die saak as wat op die video sigbaar is en een van die meisies se persoonlike omstandighede is ook ter sprake. Die twee meisies het glo in die verlede ook al vasgesit. Volgens Boshoff is die leerders uit die klas geroep en die onderwyser het hulle aangespreek en al die betrokkenes het om verskoning gevra. Daar is ook vir hulle punte afgetrek op die merietestelsel wat die skool gebruik in terme van die skool se gedragskode. “Nadat die video toe verlede Donderdag aan die lig gekom het, is daar ŉ interne verhoor gehou waarby die ouers teenwoordig was en die kinders hul kant van die saak kon stel. Hulle is vir drie dae geskors, dus Vrydag, vandag en Dinsdag, hangende die besluit van die beheerliggaam.” Die beheerliggaam van die skool sal Dinsdagaand oor die voorval vergader. Boshoff vertel verteenwoordigers van die departement van basiese onderwys het Maandag die skool besoek en die skool het ŉ verklaring oor die voorval by die departement ingedien. Departementele beraders is ook by die skool beskikbaar gestel. Volgens Boshoff sal die skool beslis van dié dienste gebruik maak. Maroela Media het verskeie versoeke vir kommentaar aan die departement van onderwys gerig, maar nog geen reaksie gekry nie. Kyk hier na die video: